คลังเปิดขายบอนด์แสนล้านเริ่ม7-11 มิ.ย.
กระทรวงการคลังเปิดขายพันธบัตรออมทรัพย์ไทยเข้มแข็งในปีงบประมาณ พ.ศ. 2553 วงเงิน 100,000 ล้านบาท 7-11 มิ.ย. นี้
25 พ.ค. 2553

กระทรวงการคลังเปิดขายพันธบัตรออมทรัพย์ไทยเข้มแข็งในปีงบประมาณ พ.ศ. 2553 วงเงิน 100,000 ล้านบาท 7-11 มิ.ย. นี้
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) เปิดเผยว่าจากการที่กระทรวงการคลังได้แจ้งเลื่อนการจำหน่ายพันธบัตรออมทรัพย์ไทยเข้มแข็งในปีงบประมาณ พ.ศ. 2553 วงเงิน 100,000 ล้านบาท ซึ่งกำหนดจะจำหน่ายในระหว่างวันที่ 17 – 21 พฤษภาคม 2553 ออกไปอย่างไม่มีกำหนด เนื่องจากสถานการณ์ความไม่สงบในกรุงเทพมหานครฯ 
ขณะที่ปัจจุบันสถานการณ์ต่างๆ กลับเข้าสู่ความเรียบร้อยแล้ว กระทรวงการคลัง โดยสำนักงานบริหารหนี้สาธารณะ (สบน.) จึงได้กำหนดจำหน่ายพันธบัตรออมทรัพย์ฯ ในระหว่างวันที่ 7 – 11 มิถุนายน 2553 ซึ่งการเลื่อนเวลาการจัดจำหน่ายดังกล่าว ส่งผลให้เงื่อนเวลาต่างๆ เช่น วันจดทะเบียน วันเริ่มคิดดอกเบี้ย วันจ่ายดอกเบี้ย และวันที่ครบกำหนดชำระคืนเงินถูกเลื่อนออกไป ตามลำดับ 
อย่างไรก็ตาม เงื่อนไขอื่นๆ ที่ไม่เกี่ยวข้องกับเงื่อนเวลา เช่น อัตราดอกเบี้ย วงเงินซื้อขั้นต่ำ - สูง และสถานที่จำหน่าย ยังเป็นไปตามกำหนดเดิมทั้งสิ้น โดยมีธนาคารเข้าร่วมถึง 12 แห่ง รวมถึงธนาคารออมสินที่มีสาขากว่า 800 แห่งทั่วประเทศ ซึ่งจะจัดสรรตามขนาดของฐานเงินฝากแต่ละธนาคารและแต่ละสาขา โดยแบ่งวันจำหน่ายเป็น 2 ช่วง ระหว่าง 7-8 มิถุนายน สำหรับผู้สูงอายุ และวันที่ 9-11 มิถุนายน สำหรับประชาชนทั่วไป 
 ทั้งนี้กระทรวงการคลังยังกำหนดจำหน่ายพันธบัตรรุ่นอายุ 6 ปี อัตราดอกเบี้ยปีที่ 1-2 ที่ 3% ปีที่ 3-4 อัตราดอกเบี้ย 4% ปีที่ 5 อัตราดอกเบี้ย 5%และปีที่ 6 อัตราดอกเบี้ย 6% หรือดอกเบี้ยเฉลี่ย 4.16% กำหนดวงเงินซื้อขั้นต่ำ 1 หมื่นบาทแต่ไม่เกิน 1 ล้านบาทต่อราย และจะเปิดโอกาสให้กับผู้สูงอายุซื้อก่อน หากยังมีพันธบัตรเหลือก็จะเปิดขายให้แก่ประชาชนรายย่อยโดยทั่วไป ซึ่งถือว่าได้รับความสนใจมากเพราะอัตราดอกเบี้ยเฉลี่ย4% นั้นถือว่าสูงกว่าการฝากเงินในธนาคารพาณิชย์